**Ministru kabineta noteikumu projekts “Kārtība, kādā nosakāma alkohola koncentrācija asinīs un izelpotajā gaisā, kā arī konstatējama alkohola, narkotisko, psihotropo vai toksisko vielu ietekme”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Kārtība, kādā nosakāma alkohola koncentrācija asinīs un izelpotajā gaisā, kā arī konstatējama alkohola, narkotisko, psihotropo vai toksisko vielu ietekme” (turpmāk – Projekts) izstrādāts ar mērķi vienā normatīvajā regulējumā noteikt prasības attiecībā uz alkohola, narkotisko, psihotropo vai toksisko vielu novērtēšanu gan veicot atbilstošu medicīnisko pārbaudi ārstniecības iestādē, gan izmantojot portatīvo mērierīci. Tādējādi nodrošinot vienotu pārbaužu veikšanu.  Paredzētais Projekta spēkā stāšanās laiks 2020.gada 1.jūlijs. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Administratīvās atbildības likuma 113. panta piektā daļa. 2. Veselības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd kārtība, kādā nosaka alkohola, narkotisko, psihotropo vai toksisko vielu ietekmi, ir ietverta gan Ministru kabineta 2008.gada 2.jūnija noteikumos Nr.394 “Alkohola, narkotisko, psihotropo vai toksisko vielu ietekmes pārbaudes kārtība” (turpmāk – MK noteikumi Nr.394), gan 2018.gada 27.novembra noteikumos Nr. 719 “Kārtība, kādā nosakāma alkohola koncentrācija asinīs un izelpotajā gaisā un konstatējama narkotisko vai citu apreibinošo vielu ietekme” (turpmāk – noteikumi Nr.719).  MK noteikumi Nr.394 nosaka alkohola, narkotisko, psihotropo vai toksisko vielu ietekmes pārbaudes kārtību personām, savukārt noteikumi Nr.719 nosaka kārtību, kādā transportlīdzekļa vadītājam nosaka alkohola koncentrāciju asinīs un izelpotajā gaisā, kā arī konstatē narkotisko vai citu apreibinošo vielu ietekmi. Pēc būtības alkohola, narkotisko, psihotropo vai toksisko vielu pārbaude gan personai, gan transportlīdzekļa vadītājam tiek veikta vienādi, līdz ar to nav nepieciešams minēto pārbaudi noteikt divos atsevišķos normatīvajos aktos.  Korekta pārbaužu kārtības ievērošana ir svarīga, lai netiktu apšaubīti veikto pārbaužu rezultāti, bet divu Ministra kabineta noteikumu piemērošana vienas medicīniskās pārbaudes veikšanai nereti rada neviennozīmīgas situācijas un neizpratni to piemērotājiem.  Tāpat Administratīvās atbildības likums, kas stāsies spēkā 2020.gada 1.jūlijā, paredz deleģējumu Ministru kabinetam noteikt kārtību kādā nosakāma alkohola koncentrācija izelpas gaisā, kā arī alkohola, narkotisko vai citu apreibinošo vielu ietekmes vai reibuma konstatēšanas kārtību (skat. Administratīvās atbildības likuma 113.panta piekto daļu).  Ņemot vērā iepriekš minēto, Veselības ministrijā ir izstrādāts Projekts, lai mazinātu pārpratumu iespējas un veidotu vienotu, kopēju pieeju alkohola, narkotisko, psihotropo vai toksisko vielu ietekmes novērtēšanai.  Izstrādātais Projekts paredz, ka alkohola koncentrāciju izelpotajā gaisā personām pārbauda Valsts policijas, pašvaldības policijas, ostas policijas vai Valsts robežsardzes darbinieki, probācijas klientiem - Valsts probācijas dienesta amatpersonas, aviācijas personālam - valsts aģentūras “Civilās aviācijas aģentūra” inspektori, bet jūrniekiem - Nacionālo Bruņoto spēku Jūras spēku Krasta apsardzes dienesta amatpersonas. Savukārt transportlīdzekļa vadītājiem alkohola koncentrācijas pārbaudi izelpotajā gaisā veic Valsts policijas darbinieks vai Valsts robežsardzes darbinieks, iepriekš informējot par administratīvo atbildību, ja transportlīdzekļa vadītājs atsakās no minētās pārbaudes veikšanas.  Vienlaikus Projekts paredz vienotu medicīniskās pārbaudes veikšanas kārtību ievērojot Alkohola, narkotisko, psihotropo un toksisko vielu ietekmes noteikšanas medicīnisko tehnoloģiju visās Projekta 1.pielikumā minētajās ārstniecības iestādēs. Medicīnisko pārbaudi veic sertificēts narkologs vai citas specialitātes sertificēts ārsts. Savukārt, tiesu eksperti, kas apguvuši ķīmiski toksikoloģisko izpēti narkotisko, psihotropo un toksisko vielu, spirta un tā homologu un aizvietotāju noteikšanai, veic ķīmiski toksikoloģiskos izmeklējumus, izmantojot ķīmiski toksikoloģiskās izmeklēšanas metodes.  Papildus Projektā aktualizēts ārstniecības iestāžu saraksts, kurās iespējams veikt medicīnisko pārbaudi un aprakstīta dokumentu aizpildīšanas un aprites kārtība, lai mazinātu pārpratumus un precizētu situācijas apstākļus.  Projektā arī iekļauta informācija par alkohola, narkotisko, psihotropo vai toksisko vielu ietekmes konstatēšanu, sniedzot medicīnisko palīdzību pacientam traumas gadījumā vai transportlīdzekļa vadītājam, kas ir cietis ceļu satiksmes negadījumā, kā arī medicīnisko pārbaužu izdevumu segšanas kārtība. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārstniecības iestāžu darbinieki, kuri ņems bioloģiskās vides materiālu paraugus laboratorisko izmeklējumu veikšanai, pārbaudāmās personas, pārbaudāmie transportlīdzekļu vadītāji, kā arī pārbaužu veicēji - Valsts policijas, pašvaldības policijas, ostas policijas un Valsts robežsardzes darbinieki, Valsts probācijas dienesta un Nacionālo Bruņoto spēku Jūras spēku Krasta apsardzes dienesta amatpersonas, kā arī valsts aģentūras “Civilās aviācijas aģentūra” inspektori. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriede. |
| 2. | Sabiedrības līdzdalība projekta izstrādē | Informācija tiks precizēta. |
| 3. | Sabiedrības līdzdalības rezultāti | Informācija tiks precizēta. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās 23 ārstniecības iestādes, kura veic medicīniskās pārbaudes alkohola koncentrācijas noteikšanai asinīs un narkotisko vai citu apreibinošo vielu ietekmes konstatēšanai, Valsts policija, pašvaldības policija, ostas policija vai Valsts robežsardze, Valsts probācijas dienests, Nacionālo Bruņoto spēku Jūras spēku Krasta apsardzes dienests un valsts aģentūra “Civilās aviācijas aģentūra”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Veselības ministre Ilze Viņķele

Vīza: Valsts sekretāre Daina Mūrmane-Umbraško